**Gyergyák Ferenc**

**Az eljárási költségek új szabályai**

**Előszó**

Az eljárási költség szabályozása a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) szabályozásához változott, az új szabályokat az általános közigazgatási perrendtartásról szóló 2016. évi CL. törvény (a továbbiakban: Ákr.) és az eljárási költségekről, az iratbetekintéssel összefüggő költségtérítésről, a költségek megfizetéséről, valamint a költségmentességről szóló 469/2017. (XII. 28.) Korm. rendelet (a továbbiakban: Korm.r.) tartalmazza.

1. **Az eljárási költség fogalma**

Az Ákr. X. fejezete tartalmazza a korábban hatályos törvényi szabályozásánál egyszerűbb és közérthetőbb meghatározásokkal az eljárási költségre és annak megelőlegezésére és viselésére vonatkozó új szabályokat. Az eljárási költségek szabályozása tekintetében a legfontosabb változás, hogy az Ákr. amellett, hogy a 124. §-ában meghatározza az eljárási költség fogalmát (*„Eljárási költség mindaz a költség, ami az eljárás során felmerül.”*), nem tartalmaz taxatív felsorolást arra nézve, hogy milyen költségek tartoznak ebbe a körbe.

Az Ákr. – elnevezéséhez híven, mint általános hatósági eljárásjogi kódex – az általánosítás megfelelő szintjén határozza meg az eljárási költségeket. A törvényalkotó szerint ugyanis az ennél részletesebb meghatározás csakis olyan kazuisztikus, minden eset tételes szabályozására törekvő normatív rendelkezéseket eredményezne, amely a 2017. december 31-éig hatályos Ket. szabályozási rendszerében is számos problémához vezetett. Az egyes, eljárási specialitásokhoz igazodó költségek megállapítása, kötelezően figyelembeveendő szempontok meghatározása az Ákr. végrehajtására kiadott Korm.r. szabályozási területe lett.

A Korm.r. 1. §-a alapján a közigazgatási hatósági eljárásban eljárási költség:

* az illeték,
* az igazgatási szolgáltatási díj,
* az ügyfél megjelenésével kapcsolatos költség,
* az ügyfél képviseletében eljáró személy megjelenésével kapcsolatos költség,
* a tanú és a hatósági tanú költségtérítése,
* a szakértői díj,
* az iratbetekintési jog gyakorlásával kapcsolatos költség,
* a fordítási költség,
* a tolmácsolási költség,
* az ügyfél, valamint az eljárás egyéb résztvevője részéről felmerült levelezési, dokumentumtovábbítási költség,
* a végrehajtási költség,
* az eljárásban közreműködő rendőrségnél felmerült költség,
* a szemle, a zár alá vétel, valamint a szakértői eljárás jogszerű lefolytatásával összefüggésben felmerülő kártalanítás összege,
* a tényállás tisztázásához szükséges, az eljáró hatóság által végzett műszeres (laboratóriumi vagy más speciális eszköz használatát igénylő) vizsgálat azon költsége, amelyet az illeték vagy az igazgatási szolgáltatási díj nem tartalmaz,
* az egyes hatósági intézkedésekkel kapcsolatban felmerült költség,
* egyéb, az eljárással összefüggésben felmerült pénzkiadás.
* A fentieken túl a Korm.r. még egy eljárási költséget nevesít, amely a végrehajtási eljárásban merül fel:
* a végrehajtási eljárásban való rendőri közreműködés jogszabályban meghatározott költségtérítésének összege végrehajtási költség.

A Korm.r. továbbá az iratbetekintési jog gyakorlásával kapcsolatos költségre vonatkozó további részletszabályokat is tartalmaz. E szabályok szerint a hatóság

* az iratbetekintési jog gyakorlására irányuló kérelmet végzésben elutasítja, vagy
* az iratbetekintést az iratbetekintést kérő személy által meg nem ismerhető személyes és védett adatok megismerhetetlenné tételét követően biztosítja.

A hatóság az iratról való másolat készítése során a fentiek szerint gondoskodik a személyes és védett adatok védelméről, és az e másolatot csak a másolatért fizetendő eljárási költség megfizetését követően adhatja csak ki. Az eljárás iratainak oldalankénti másolatáért az illetékekről szóló 1990. évi XCIII. törvény (a továbbiakban: Itv.) szerint, az államigazgatási eljárásban készített hitelesített vagy hitelesítetlen másolatért fizetendő illeték összegének megfelelő eljárási költséget kell fizetni. (Az Itv. Melléklet IV/1. pontja alapján ez az összeg jelenleg hitelesített vagy hitelesítetlen magyar nyelvű másolat esetén 100.- Ft, idegen nyelvű másolat esetén 300.- Ft oldalanként. Illetékmentes az adóbevallás másolata, az a hitelesített vagy nem hitelesített másolat, amely illetékmentes eljáráshoz szükséges, továbbá a feljelentő részére a szóban tett feljelentésről készített jegyzőkönyv másolatának, az írásban tett feljelentés megtételét igazoló irat másolatának, továbbá a sértett részére a kihallgatásáról, valamint a sértett lakóhelyén, tartózkodási helyén, továbbá a bűncselekmény, szabálysértés helyszínén folytatott helyszíni szemléről készült jegyzőkönyv másolatának egyszeri kiadása.) A hatóság a másolatkészítés várható költségéről az iratbetekintést kérő személyt előzetesen köteles tájékoztatni.

Az Ákr. nem rendelkezik arról, hogy milyen költségelemeket tartalmaz a Korm.r. 1. §-ában nevesített igazgatási szolgáltatási díj mint eljárási költség, az ugyanis nem eljárásjogi, hanem közpénzügyi szabályozás körében rendezendő kérdés.

1. **Az eljárási költség viselése**

Az eljárási költség viselésének általános szabályait az Ákr. 125. §-a tartalmazza. Főszabály szerint – ha törvény eltérően nem rendelkezik –, az eljárás költségeit az viseli, akinél azok felmerültek. Itt a „törvény” meghatározáson nem az Ákr.-t, hanem az Ákr. e felhatalmazó rendelkezése alapján különös ágazati törvényi szabályozást kell értenünk. További általános szabály, hogy a jogellenes magatartásával okozott költségeket az eljárás résztvevője, továbbá azon eljárási költséget, amelynek viselésére senki nem kötelezhető, az eljáró hatóság viseli.

Az Ákr. 126-127. §-ai rendelkeznek az ügyfél, a hatóság és az eljárásban részt vevő egyéb személy által viselendő eljárási költségek általános szabályairól is.

Az eljárási költségnek az ügyfél általi viselése:

* Több azonos érdekű ügyfél esetén az ügyfelek egyetemlegesen felelősek az eljárási költség viseléséért.
* A jogvitás eljárásban a hatóság az eljárási költségek viselésére kötelezi
* a kérelem elutasítása esetén a kérelmező ügyfelet,
* a kérelemnek helyt adó döntés esetén az ellenérdekű ügyfelet.
* Ha a határozat a kérelemnek részben ad helyt, a hatóság az eljárási költség arányos viselésére kötelezi a kérelmező ügyfelet és az ellenérdekű ügyfelet.

Az eljárási költségnek a hatóság általi viselése:

* A megkeresett szerv vagy személy eljárása során felmerült eljárási költséget a megkereső hatóság megtéríti.

Az eljárási költségnek az eljárásban részt vevő egyéb személy általi viselése:

* Az eljáró hatóság viseli a nyelvhasználat Ákr. 21. § (1) bekezdése alapján felmerült fordítási és tolmácsolási költségét.

A Korm.r. a fenti szabályokhoz további kiegészítő rendelkezéseket nem tartalmaz, de szabályozza a költségek megfizetésének módjait, illetve a visszatérítésre vonatkozó szabályokat. Ez alapján az eljárási költségek – a rendőri közreműködés miatt végrehajtási költség kivételével – megfizetése történhet

* készpénzátutalási megbízás útján;
* ha a hatóságnál erre lehetőség van
* elektronikus fizetési és elszámolási rendszeren keresztül,
* bankkártyával,
* házipénztárba készpénzzel, vagy
* a hatóságnál az összeg hatósági letétbe helyezésével.

Ha az ügyfél az előírt eljárási költségnél – az illeték és az igazgatási szolgáltatási díj kivételével – többet fizetett meg, akkor a többletet az eljáró hatóság visszatéríti. A visszatérítést az ügyfél visszatérítésre vonatkozó kérelmének beérkezésétől, vagy a többletbefizetés hivatalbóli észlelésétől számított öt napon belül rendeli el a hatóság, és az elrendelést követő tizenöt napon belül intézkedik annak teljesítéséről.

1. **Az eljárási költség előlegezése**

Az Ákr. 128. -a az eljárási költség előlegezésére vonatkozó általános szabályokról az alábbiak szerint rendelkezik:

* Kérelemre indult eljárásban az eljárási költséget – ha jogszabály másként nem rendelkezik – a kérelmező ügyfél előlegezi. Több azonos érdekű ügyfél esetén az ügyfelek egyetemlegesen felelősek az eljárási költség előlegezéséért.
* Az ügyfél nem kötelezhető olyan eljárási költség előlegezésére, amelyet a díj tartalmaz.
* A bizonyítási eljárással járó költségeket a bizonyítást indítványozó fél előlegezi.
* A rendőrség igénybevételével kapcsolatos költséget az igénybevételt kérő hatóság előlegezi.
* (Az előlegezésről a hatóság a költségek felmerülésekor dönt, ha azonban a felmerülő költségek jelentősebb összeget érnek el, vagy más körülmény ezt indokolttá teszi, a hatóság elrendelheti, hogy az ügyfél a költségek fedezésére előreláthatóan szükséges összeget a hatóságnál előzetesen helyezze letétbe.
* Hivatalból indult vagy folytatott eljárásban az eljárási költséget – az ügyfél megjelenésével kapcsolatos költség, az ügyfél képviseletében eljáró személy költsége, a nem hatóság által viselendő fordítási költség, és az ügyfél, valamint az eljárás egyéb résztvevője részéről felmerült levelezési, dokumentumtovábbítási költség kivételével – a hatóság előlegezi.
1. **Döntés az eljárási költség viseléséről**

A hatóság az eljárása során a felmerülő eljárási költségek köteles döntést hozni oly módon, hogy az eljárási költséget a hatóság összegszerűen határozza meg, és dönt a költség viseléséről, illetve a megelőlegezett költség esetleges visszatérítéséről. A hatóságnak az eljárási költség összegét az azt alátámasztó bizonyítékok figyelembevételével kell megállapítani. Az ügyfelet (költségviselőt) védő szabály – amelyet a Ket. 158. § (4) bekezdése is tartalmazott –, hogy a hatóság az indokolatlanul magas eljárási költség helyett alacsonyabb összeget köteles megállapítani.

1. **Költségmentesség**

Előfordulhat olyan élethelyzet, amikor az eljárási költség egészének vagy egy részének megfizetése a természetes személy ügyfél számára kereseti, jövedelmi és vagyoni viszonyai miatt nehézséget okoz. Ezért az Ákr. 159. § (1) bekezdése úgy rendelkezik, hogy ebben az esetben a hatóság a természetes személy ügyfélnek, jogai érvényesítésének megkönnyítésére, vagy törvényben meghatározott más fontos okból költségmentességet engedélyezhet. A költségmentesség az eljárási költség előlegezése és viselése alól teljes vagy részleges mentesség állapíthat meg. A költségmentesség a kérelem előterjesztésétől kezdve az eljárás egész tartamára és a végrehajtási eljárásra terjed ki.

Az olyan eljárási költséget, amelynek előlegezése az ügyfelet terhelné, a hatóság előlegezi az ügyfél első alkalommal előterjesztett költségmentesség iránti kérelme benyújtásától az arról szóló döntés véglegessé válásáig terjedő időszakban felmerült eljárási költség esetében.

A költségmentességet engedélyező, a költségmentesség módosításáról és visszavonásáról szóló végzést a hatóságnak közölnie az eljárásban részt vevő azon hatóságokkal, amelyek eljárása illeték- vagy díjfizetési kötelezettség alá esik.

Kiemelendő, hogy az új szabályozás eredményeként törvény és kormányrendelet mellett önkormányzati rendelet is meghatározhat olyan ügyfajtát, amelyben az ügyfelet költségmentesség illeti meg. Ez a lehetőség erősíti a helyi önkormányzatok – a törvényi keretek közötti – rendelkezési (szabályozási) autonómiáját.

A tárgyi és a személyes költségmentesség közös szabályairól a Korm.r. úgy rendelkezik, hogy a költségmentesség nem terjed ki a jogellenes magatartással okozott költségek viselésére. Ez esetben a hatóság – a költségmentesség tényétől függetlenül – a költségek felmerülésekor dönt az eljárási költség viseléséről. A személyes költségmentesség megállapításának részletes szabályait pedig a Korm.r. 5.-11. §-ai tartalmazzák.

Végezetül felhívjuk a figyelmet, hogy az eljárási költségről való szóló döntés nem minősül a hatóság érdemi döntésének, így annak döntési formája – főszabályként – végzés [Ákr. 80. § (1) bek.], de amennyiben a hatóság a költségviselésről az érdemi döntésének meghozatala alatt nem rendelkezett, e rendelkezését az érdemi döntését tartalmazó határozatába is befoglalhatja az e döntésére vonatkozó szabályok betartásával.